জোর করে নাবালিকার বিয়ে দিয়ে দেওয়ায় মেয়ের মায়ের অভিযোগের ভিত্তিতে ৬ জনকে গ্রেফতার করল ঘাটাল থানার পুলিশ। নাবালিকা, সদ্যবিবাহিত বর-সহ ধৃত মেয়ের মামিমা, দু’পক্ষের দাদু ও দিদিমা। তাঁদেরকে এদিন ঘাটাল আদালতে তোলা হলে ৬ জনকে ১৪ দিনের জেল হেফাজতের নির্দেশ দেওয়া হয়। নাবালিকাকে তার মায়ের হাতে তুলে দেওয়ার নির্দেশ দিয়েছে আদালত। 
এদিনই জোর করে মামাবাড়ির লোকজন বিয়ে দিয়েছে বলে পুলিশের কাছে স্বীকার করেছে ওই নাবালিকা। পুলিশ সূত্রে জানা গিয়েছে, কেশপুরের আনন্দপুরের মধ্যম পিয়াশালা গ্রামের বাসিন্দা  ১৬ বছরের অর্পিতা দাস ঘাটালের রাধানগরে মামাবাড়িতে থাকত এবং সেখানকার একটি স্কুলের নবম শ্রেণিতে পড়ত। তার মা কবিতা দাসের অভিযোগ, গত শুক্রবার তাঁদেরকে না জানিয়ে মামাবাড়ির লোকজন জোর করে তাঁর মেয়ের বিয়ে দিয়ে দেয় বীরসিংহ গ্রামের রাজু ঘোষ নামে এক যুবকের সঙ্গে।

এই বিষয়ে অন্যান্য খবর

বিয়েবাড়ির উপহারেই বিপত্তি! মৃত স্বামী, হাসপাতালে বউ


মেয়ে নাবালিকা হওয়ায় গোপনে তার বিয়ের ব্যবস্থা হয় বলে জানিয়েছেন তার মা। রবিবার অর্পিতার মা-বাবা সহ বাড়ির লোকজন পুরো ঘটনাটি জানতে পেরে ছুটে আসেন ঘাটালের রাধানগরে মেয়ের মামাবাড়িতে। ঘাটাল থানায় অর্পিতার মা কবিতা দাস মামিমা গায়ত্রী সাঁতরা, দাদু তপন সাঁতরা, দুই দিদিমা চায়না সাঁতরা ও বীণা সাঁতরা, সদ্যবিবাহিত রাজু ঘোষ ও মেয়ে অর্পিতার নামে অভিযোগ দায়ের করেছেন।
সোমবার সেই অভিযোগের ভিত্তিতে পুলিশ অভিযুক্ত ৬ জনকে গ্রেফতার করে এবং তাঁদের ঘাটাল আদালতে তোলা হয়। নাবালিকা অর্পিতা দাসকে ২ হাজার টাকার ব্যক্তিগত বন্ডে তার মায়ের হাতে তুলে দেওয়ার নির্দেশ দেয় আদালত।